《同傅木虚黎惟敬游白云寺》
明代·梁有誉

拂驾凌松梁，扪萝依化城。望穷飞鸟前，殿瞰翔鶤平。

蜿蜿峰相拒，漫漫海东倾。乘危怅有阅，耽寂欣寡营。

良辰值秋期，雾罢天宇晶。素想挹逸风，玄辨触深情。

八解云无端，六喻本来精。真如夙缔念，妙觉愿投诚。

光闪金轮涌，心动法鼓鸣。七灯韬昼焰，二鼠祛夕惊。

浮欢空聚沫，沉照固无赢。业以清净胜，理由冲寂行。

灵氛欲有讯，相从究无生。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。